II. József reformjai a felvilágosodás kora és a francia forradalom Európa többi népére gyakorolt hatása kedvezően hatott a szlovák értelmiségi réteg formálódására, a szlovák nemzeti öntudat megerősödésére és a szlovák nyelv továbbfejlődésére. Ezen korszakot szokás a nemzeti megújhodás korának nevezni, kb. a 18. század végétől az 1848-49-es szabadságharcig. A 19. századi nemzeti öntudat felerősödésével a szlovák értelmiség egy része (is) levált a Magyar királyság „egységes nemzeti” öntudatáról. A szlovák nyelv korai művelői és formálói többek között Jozef Ignác Bajza, Anton Bernolák, Fándly György, Ján Hollý, Ján Kollár, Pavel Jozef Šafárik jeles költők és írók, elsősorban azonban papok voltak. Ezért a kialakult két fő irányzat is felekezetileg csoportosult: római katolikus és evangélikus vonalon.